S-kauppojen ilta-ale alkaa maanantai-iltana.

Osuuskauppa aloittaa ilta-alen maanantaina.

S-kaupoissa saa vanhenemassa olevista tuotteista 60 prosenttia alennusta.

Suuri osa myymälöistä aloittaa alen kello 21.

Ilta-ale alkaa maanantaina. Kuvituskuva. JENNA LEHTONEN

Maanantai-illasta alkaen S-kaupoissa saa vanhenemassa olevista tuotteista 60 prosentin alennukset viimeisinä aukiolotunteina.

Mukana ilta-alessa on noin 900 S-ruokakauppaa. Vanhenemassa olevat tuotteet on merkitty punaisilla lapuilla, jossa alennusprosentti on useimmiten valmiiksi 30.

Ilmoitetaan kuulutuksilla ja julisteilla

Suunnilleen 500 myymälässä 60 prosentin alennus alkaa kello 21, ja lähes 300 myymälässä se astuu voimaan tuntia aiemmin.

- Ilta-alennuskäytännöt vaihtelevat, sillä kukin osuuskauppa päättää myöhäisten iltatuntien alennuksien käyttöönotosta ja kellonajoista myymäläkohtaisesti, S-ryhmän vähittäiskaupan suunnittelujohtaja Mika Lyytikäinen sanoo tiedotteessa.

Alennuksen alkamisesta tiedotetaan asiakkaille muun muassa kuulutuksilla ja julisteilla.

Turun Osuuskaupan toimialajohtaja Mikko Rauhanen kertoo tiedotteessa, että laajentuneet aukioloajat pienensivät ruokahävikkiä viime vuonna. Ilta-alen avulla hävikkiä on tarkoitus pienentää entisestään.

Muun muassa Turun Osuuskaupan liikkeistä ilta-alen saa Prismoista, S-marketeista ja Saleista joka päivä niin, että alennus astuu voimaan kaksi tuntia ennen myymälän sulkemista.

Kasvikset suurin hävikkiryhmä

Viime vuonna Turun Osuuskaupan ruokahävikki oli keskimäärin 1,8 prosenttia myynnistä. Luvussa ovat mukana tuotteet, jotka on lahjoitettu hyväntekeväisyyteen.

Rauhasen mukaan hävikki pyritään lahjoittamaan ensisijaisesti hyväntekeväisyyteen Operaatio Ruokakassin kautta, ja lisäksi kumppaneina on muutamia sitä pienempiä, paikallisia hyväntekeväisyysjärjestöjä.

- Jos lahjoittaminen ei syystä tai toisesta ole mahdollista, menee hävikki hyötykäyttöön energiantuotantoon, Rauhanen sanoo.

Kasvikset muodostavat suurimman hävikkiryhmän Turun Osuuskaupan myymälöissä, sillä niitä on kokonaismäärästä 45 prosenttia. Leivän osuus hävikistä on 20 prosenttia, ja 15 prosenttia on maitotaloustuotteita. Loput 20 prosenttia hävikistä jakaantuu melko tasaisesti eri tuoteryhmien kesken.

Lahjoituksia ja bioetanolia

S-ryhmän ruokakaupoilla on Suomessa kokonaisuudessaan yli 400 hyväntekeväisyyskumppania, joille hävikkituotteita lahjoitetaan. S-ryhmän marketeista lähes 700 myymälää lahjoittaa ruokaa.

Koko maassa ryhmän ruokahävikistä suurimman osan muodostavat tuore leipä sekä hedelmät ja vihannekset. Yli 100 ryhmän myymälää ohjaa kumppaneille kelpaamatonta hävikkiä raaka-aineeksi bioetanolin valmistukseen.

Biojätettä ohjataan hävikistä myös kompostointiin ja biokaasun tuotantoon.

Kesko lahjoittaa hyväntekeväisyyteen

K-ryhmän kauppiaat koettavat välttää ruokahävikkiä lahjoittamalla tuotteita hyväntekeväisyyteen.

Keskon mukaan noin 90 prosenttia K-ruokakaupoista tekee tai on tehnyt yhteistyötä jonkin paikallisen hyväntekeväisyystoimijan kanssa.

K-Supermarket Torpparinmäen kauppias Teemu Tikkala sanoo Keskon tiedotteessa, että kaikki syömäkelpoinen ruoka pyritään ohjaamaan ruoka-apuun.

Pääkaupunkiseudun biojäte käytetään raakabiokaasun valmistukseen.

Tällä viikolla Suomessa vietetään valtakunnallista Hävikkiviikkoa. Kampanja on käynnissä 11.-17. syyskuuta, ja sen järjestää Kuluttaja-lehti.